คลังพอใจแผนฟื้นฟูเอสเอ็มอีแบงก์
คลังพอใจแผนฟื้นฟูเอสเอ็มอีแบงก์ มั่นใจเดินหน้าต่อไปได้ กำชับเร่งปล่อยสินเชื่อช่วยเอสเอ็มอีตามภารกิจ
12 ก.พ. 2556

คลังพอใจแผนฟื้นฟูเอสเอ็มอีแบงก์ มั่นใจเดินหน้าต่อไปได้ กำชับเร่งปล่อยสินเชื่อช่วยเอสเอ็มอีตามภารกิจ
นายพิชัย ชุณหวชิร ประธานกรรมการบริหาร และประธานคณะกรรมการจัดทำแผนยุทธศาสตร์ฟื้นฟู ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ เปิดเผยว่า ธนาคารได้เข้าพบและรายงานแผนยุทธศาสตร์ฟื้นฟู ธพว. ต่อ นายทนุศักดิ์ เล็กอุทัย รมช.คลัง พร้อมกับผู้แทนจากสำนักงานเศรษฐกิจการคลัง (สศค.) และสำนักงานคณะกรรมการนโยบายรัฐวิสาหกิจ (สคร.)  การประชุมครั้งนี้เป็นที่น่าพอใจ  โดยธนาคารได้มีการอธิบายชี้แจงถึงแผนการปรับโครงสร้างทางการเงิน  แผนการแก้ไขปัญหาเอ็นพีแอล พัฒนาระบบไอที  รวมถึงการปล่อยสินเชื่อใหม่  ทางธนาคารจะต้องมีการปรับโครงสร้างองค์กรให้สอดรับกับภารกิจหลักๆ ซึ่ง รมช.คลัง ได้รับทราบแผนดังกล่าวและเห็นชอบในหลักการ พร้อมทั้งยืนยันจะช่วยเหลือสนับสนุนในเชิงนโยบายเพื่อให้ธนาคารดำเนินการตามแผนยุทธศาสตร์ฟื้นฟู ธพว. ดังกล่าว และมั่นใจธนาคารจะเดินหน้าต่อไปได้
อย่างไรก็ตาม สำหรับแผนยุทธศาสตร์ฟื้นฟู ธพว.  ธนาคารจะมีการสรุปความคืบหน้า  และรายงานให้กระทรวงการคลังและกระทรวงอุตสาหกรรมรับทราบเป็นระยะๆ อย่างต่อเนื่อง 
สำหรับผลการดำเนินงานเดือนมกราคม 2556 ที่ผ่านมา ธนาคารสามารถปฏิบัติตามแผนที่วางไว้ ในบางเรื่องสามารถทำได้ดีกว่าแผนที่วางไว้  ซึ่งทางผู้บริหารธนาคารยืนยันร่วมกันว่าจะสามารถเดินหน้าได้ตามแผนที่วางไว้  ซึ่งหากปฏิบัติได้ตามนั้น เชื่อว่าเอสเอ็มอีแบงก์จะยังคงเป็นสถาบันการเงินที่เป็นกลไกในการช่วยเหลือผู้ประกอบการเอสเอ็มอี และทาง สศค. ยืนยันว่าไม่มีนโยบายในการควบรวมธนาคารกับออมสินแต่อย่างใด